Christian Juhl (EL), 2013-05-07:
Jeg skal sige, at jeg taler på vegne af Enhedslisten.
Det er helt og aldeles uacceptabelt, at jøder i Danmark kan føle sig tvunget til at skjule deres religion.
Frihed til at mene, hvad man vil; tro på de guder, man vil, og være åben og offentlig om det, skal være en selvfølge i Danmark.
Det er skræmmende, at der, mindre end en menneskealder efter at jødeudryddelser foregik på vores europæiske kontinent, stadig findes antisemitiske holdninger i vores samfund både blandt højreradikale grupper og blandt religiøse fundamentalister.
Vold mod og chikane af mindretal hører ingen steder hjemme, og det er uanset, om det er homoseksuelle, muslimer eller jøder, der står for skud.
Dokumentations- og rådgivningscenteret om racediskrimination har påpeget, at omfanget af overfald og chikaner mod jøder i Danmark stiger i kølvandet på konflikter i Mellemøsten, f.eks. den israelske regerings invasion af Libanon for nogle år siden.
Jeg deler som bekendt frustrationen over den fortsatte israelske besættelse af de palæstinensiske områder og den brutale fremfærd over for den palæstinensiske civilbefolkning.
Det er mennesker, der intet som helst ansvar har for den israelske regerings krænkelser af menneskerettigheder og international ret.
At kritisere den israelske regerings fremfærd over for palæstinenserne har selvfølgelig intet med antisemitisme at gøre, ligesom kritik af USA's krigsførelse i Irak ikke er antiamerikansk, eller kritik af den danske krigsførelse i Afghanistan ikke er antidansk.
Men i det øjeblik at mennesker blot på grund af deres jødiske tro og baggrund stilles til ansvar for den israelske regerings ugerninger, er den røde linje krydset med flere tusinde kilometer.
Så er det antisemitisme, og så skal der siges klart og entydigt fra.
Regeringen har taget en række initiativer på området, som vi i Enhedslisten støtter.
Der sker bestemt noget på området, og det er vi positive over for.
Men vi mener, at der er grund til at gøre endnu mere for at uddanne vores politibetjente.
I Danmark er det en strafskærpende omstændighed, hvis vold eller trusler er f.eks. racistisk eller homofobisk motiveret.
Hvis et overfald på to mænd skyldes, at de kysser hinanden, straffes det simpelt hen hårdere, end hvis der – i gåseøjne – blot er tale om almindelig vold.
Skal jeg vente, eller ..?
Jeg ville så nødig have, at du gik glip af min tale.
Det kræver imidlertid, at politiet opdager og registrerer, at der er tale om en hadforbrydelse.
Og som sagt: Det kan og skal politiet blive bedre til, også selv om der er sket store fremskridt i de seneste år.
En mulighed kunne være at lære af svenskerne, der har uddannet specialister i politiet, der kan rådgive kollegaerne.
Langtfra alle hadforbrydelser anmeldes, og vi er ikke i nærheden af at have overblik over, hvor mange hadforbrydelser der rent faktisk finder sted i det danske samfund.
Enhedslisten støtter ikke Dansk Folkepartis forslag til vedtagelse.
Vi er enige med regeringspartiernes ordførere om, at der er behov for et bredere fokus, nemlig et fokus på alle former for chikane og hadforbrydelser.
Vi mener ikke, at der er behov for en handlingsplan, der udelukkende fokuserer på en gruppe.
Som afslutning vil jeg sige, at så længe der er jøder, der føler sig tvunget til at gemme kalotten; så længe, der er homoseksuelle, der ikke kan gå hånd i hånd; så længe der bliver spyttet efter og bandet ved synet af kvinder, der går med tørklæde, så har vi et problem.
Det er et problem, som vi alle er ansvarlige for at løse.
Vi skal hver især sige fra, og man skal fra politisk side gøre alt, hvad man kan, for overhovedet at komme den antidemokratiske opførsel til livs.